A vagy kötőszó korpuszvezérelt pragmatikai vizsgálata irodalmi szövegekben
Kutatásunk célja annak bemutatása, hogy miben különbözik a magyar kötőszói vagy használata a különböző nyelvi regiszterekben, közelebbről a mindennapi kommunikációban és az irodalmi nyelvben. Ariel–Mauri (2018) és Ariel (2020) a beszélt nyelvi amerikai angol Santa Barbara Corpusban vizsgálta a kötőszói vagy funkcióit. Legfőbb megállapításuk az, hogy a vagy-ot a beszélők ritkán használják a hagyományos logikai értelemben, a vagy által összekapcsolt alternatívák gyakran nem rendelkeznek eltérő kontextuális értelmezésekkel, és a leggyakoribb funkciója a vagy-nak egy ún. „fölöttes kategória” reprezentálása (Higher Level Category = HLC), ahol az alternatívák nem hoznak létre különálló diskurzus entitásokat, lásd (1).
(1) Ki volt a király vagy a királynő? HLC = ‘uralkodó’ (Ariel, 2020)
A magyar kötőszói vagy leírására Viszket–Kárpáti–Kleiber (2021) Ariel (2020) rendszerét adaptálta, és 250 véletlenszerű példát vizsgált az MNSZ2 (Magyar Nemzeti Korpusz) személyi alkorpuszából. Eredményeik alátámasztották Ariel (2020) fent említett megállapításait, bár néhány pontosítást javasoltak, például a prominencia figyelembe vételét a kétértelmű vagy-ok kategorizálásakor. Azt is megállapították, hogy egyes vagy konstrukciók sok esetben csak retorikai funkciót töltenek be, ahol az alternatívák nem valós lehetőségek, funkciójuk a fokozás vagy túlzás kifejezése.
Mindkét kutatás informális szövegeket: beszélt nyelvet, illetve személyes alkorpuszt vizsgált, így nem meglepő, hogy a kategóriák gyakoriságát tekintve hasonló eredményre jutottak. Ebben az előadásban az a célunk, hogy megmutassuk a különbséget a beszélt vagy informális írott nyelv, valamint az irodalmi nyelv vagy-használata között. Először József Attila költeményeiben vizsgáltuk a vagy előfordulásait, utána a létrejött tapasztalatok alapján a korpuszunkat kibővítettük további hat alkotó műveivel. Többek között azt találtuk, hogy (i) a hagyományos exkluzív és inkluzív értelmezés itt sincs jelen; (ii) a HLC-nek nem a beszélt nyelvben gyakori szemantikai használata a jellemző, hanem sokkal inkább pragmatikai funkciója van: szinte minden vagy előfordulás tekinthető HLC-nek, leginkább azzal parafrazálhatóan, hogy ‘talán’. A verses és prózai műveket is tartalmazó kutatói korpuszunk megközelítőleg félmillió tokent és köztük közel 500 kategorizált vagy-ot tartalmaz. Ez nem elég nagy minta ahhoz, hogy végleges általánosításokat fogalmazhassunk meg az irodalmi nyelv vagy-használatáról, de arra alkalmasnak ítéljük a korpuszunkat, hogy a vagy kategorizálására vonatkozó ismereteinket pontosítsuk, a kritériumokat pedig a korábbiakhoz képest is egyértelműbben és formálisabban fogalmazzuk meg.

